ORDE do 2 de marzo de 2006 pola que se aproban as bases reguladoras e se procede á convocatoria pública para a concesión de bolsas de formación para a planificación e prospectiva en materia da sociedade da información, en réxime de concorrencia competitiva, para o exercicio de 2006.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 09/03/2006

A Consellería de Innovación e Industria da Xunta de Galicia inicia unha nova etapa na que as accións proactivas adquiren unha importancia estratéxica. Isto leva implícito que os estudos de viabilidade, a prospectiva e os observatorios sexan ferramentas indispensales para emitir informe sobre os plans que se desenvolverán nesta lexislatura.
Os diferentes aspectos que abrangue a Sociedade da Información, industriais, culturais, sociais, etc., configuran un escenario global que debe ser contemplado integramente desde o ámbito das administracións públicas. Isto está a propiciar unha clara expansión das súas áreas de actividade, que teñen unha crecente relación cos diferentes sectores e actividades empresariais. É importante, polo tanto, o coñecemento mutuo da realidade, non só desde o punto de vista económico, senón tamén desde a perspectiva do desenvolvemento social. É por iso, que a formación práctica que poden adquirir as persoas que remataron recentemente os seus estudos uni
versitarios superiores ou medios, en contacto directo con organismos, institucións e centros directivos das administracións públicas, que posúen datos e estudos de moitos sectores e actividades empresariais, ten un enfoque diverso e diferente, do que, probablemente, poderían acadar no sector privado, ao mesmo tempo que pode estimular o seu interese por profundar no estudo e coñecemento da repercusión que a utilización das TIC pode ter nos diferentes ámbitos sociais e económicos. O cal contribuirá, sen dúbida, ao fornecemento do mercado de traballo, no que crece a demanda de profesionais especializados en áreas que podemos chamar novas competencias públicas, dun persoal con formación en materias como a planificación administrativa, obtención e manexo da información e elaboración de informes que poden contribuír á toma de decisións e ao estudo e definición de solucións para problemas específicos.
Esta nova realidade propiciada polo desenvolvemento da sociedade da información, que vai ter necesariamente, nos vindeiros anos, un importante protagonismo en todas as áreas de desenvolvemento tanto económico como social, levan á Consellería de Innovación e Industria a considerar de grande interese, dentro das súas dispoñibilidades orzamentarias, promover accións formativas como as que son obxecto desta convocatoria.
Con esta finalidade e no uso das facultades que me foron conferidas,
DISPOÑO:
Primeiro.-Obxecto.
A presente orde ten por obxecto a convocatoria, en réxime de concorrencia competitiva, dun total de nove bolsas para a formación en planificación e prospectiva a través de tarefas e actividades de colaboración coa Dirección Xeral de Promoción Industrial e Sociedade da Información, nas seguintes áreas:
1. Actividades relacionadas coas telecomunicacións (3 bolsas).
2. Actividades relacionadas co tratamento automático da información (3 bolsas).
3. Actividades relacionadas coa planificación estratéxica (3 bolsas).
Segundo.-Duración e dotación económica.
A duración das bolsas comprenderá o período que vaia desde a súa adxudicación ata o 31 de decembro de 2006 e poderán prorrogarse anualmente por un período máximo de dous anos, en función do aproveitamento do adxudicatario avalado polo informe favorable do titor, e sempre que exista crédito adecuado e suficiente.
A dotación económica para o ano 2006 ascenderá a 1.100 A mensuais íntegros, que poderán ser incrementados, no caso de prórroga, en función das dispoñibilidades orzamentarias, co fin de asumir o incremento do IPC correspondente.
As persoas que obteñan a bolsa terán dereito a un seguro de asistencia médica e un seguro de accidentes.
Para a concesión destas bolsas destínase un importe total máximo de 98.100 A que se imputarán á aplicación orzamentaria 10.04.712B.480.0 dos orzamentos xerais da comunidade autónoma para o ano 2006, no que se inclúen tamén os gastos dun curso de formación que se impartirá aos bolseiros/as, sobre as materias que constitúen o obxecto destas axudas.
Terceiro.-Beneficiarios e natureza xurídica da relación.
Poderán optar á concesión destas bolsas as persoas que reúnan os seguintes requisitos:
a) Posuír a nacionalidade española ou dalgún outro Estado membro da Unión Europea.
b) Estar en posesión de titulación universitaria de grao superior ou medio, obtido no ano 2002 ou con posterioridade, nas materias que se indican na letra c).
Para os efectos de participación nesta convocatoria, os alumnos dunha carreira superior que teñan rematados os tres primeiros cursos, terán a consideración de titulados de grao medio, e poden, polo tanto, optar á concesión destas bolsas. Os títulos universitarios expedidos por universidades non
españolas deberán estar validados de acordo coa lexislación vixente do Estado español.
c) Para optar as bolsas do número 1) Actividades relacionadas coas telecomunicacións, requírese titulación de enxeñaría de telecomunicación, enxeñaría técnica de telecomunicación ou equivalente.
Para as bolsas do número 2) Actividades relacionadas co tratamento automático da información, requírese titulación de enxeñeiro/a en informática, enxeñeiro/a técnico/a en informática, ou equivalente.
Para as bolsas do número 3) Actividades relacionadas coa planificación estratéxica, deberá posuírse titulación de licenciado/a ou de grao medio en economía, en investigación e técnicas de mercado ou equivalente.
A condición de beneficiario destas bolsas non xerará relación laboral ou contractual de ningún tipo coa Xunta de Galicia, nin a súa inclusión na Seguridade Social.
Cuarto.-Solicitudes e documentación.
As persoas interesadas en participar nesta convocatoria deberán presentar no rexistro xeral da Xunta de Galicia, ou por calquera das formas previstas na Lei 30/1992, do 26 de novembro, de réxime xurídico das administracións públicas e do procedemento administrativo común, no prazo de trinta e un días naturais, contados a partir do día seguinte ao da publicación desta orde no Diario Oficial de Galicia, a seguinte documentación:
a) Solicitude segundo o modelo oficial que se publica como anexo a esta orde, a título meramente informativo. Esta solicitude deberá cubrirse e obterse necesariamente a través da aplicación informática establecida no enderezo da internet http//www.xunta.es/conselle/in/, oficina virtual, Internetexpres, procedemento IN620C. Os formularios poderán cubrirse e obterse ata as 24 horas do día anterior ao da finalización do prazo de presentación de solicitudes.
b) Fotocopia cotexada do DNI (por ambas as caras) do solicitante.
c) Curriculum vitae (asinado en cada folla), xunto cos documentos orixinais ou copias cotexadas que acrediten os méritos expostos (só se valorará o acreditado). Deberá presentarse copia cotexada do correspondente título. Polo que atinxe aos idiomas, o coñecemento da lingua galega acreditarase co certificado do curso de iniciación ou perfeccionamento de galego ou equivalente, debidamente homologado polo órgano competente en materia de política lingüistica da Xunta de Galicia, así como con títulos expedidos pola Escola Oficial de Idiomas. Igualmente, o dominio do idioma inglés ou doutros idiomas deberá acreditarse co título ou certificado correspondente expedido pola Escola Oficial de Idiomas, institución ou centro homologados oficialmente.
d) Certificación académica completa na que se detallen as cualificacións obtidas en cada unha das materias cursadas na licenciatura ou diplomatura (orixinal ou copia cotexada).
e) Declaración de non incorrer nas causas de exclusión para ser beneficiarios de axudas ou subvencións que sinala a Lei 38/2003, do 17 de novembro, xeral de subvencións.
f) Declaración doutras bolsas de estudos ou axudas solicitadas ou concedidas.
A presentación da solicitude implica o coñecemento e a aceptación das bases desta convocatoria. Así mesmo, comporta a autorización ao órgano xestor para comprobar de oficio o cumprimento das obrigas tributarias e sociais coa AEAT, Consellería de Economía e Facenda e Seguridade Social, de acordo co establecido no artigo 43 da Lei de orzamentos xerais da Comunidade Autónoma de Galicia para o ano 2006.
Quinto.-Emenda de defectos.
Se a documentación presentada non cumpre os requisitos exixidos na convocatoria, requirirase o interesado para que, no prazo máximo de dez días emende as faltas ou remita a documentación requirida. De non facelo así, será tido por desistido da súa petición, e procederase conforme o disposto no artigo 71 da Lei 30/1992.
Sexto.-Procedemento de avaliación e selección.
A valoración das solicitudes presentadas será realizada por unha comisión de avaliación integrada polos seguintes membros:
Presidenta: a subdirectora xeral de Promoción Industrial e Comercio Exterior.
Vogais: o subdirector/a xeral de Desenvolvemento da Sociedade da Información e a xefe de Servizo de Desenvolvento da Sociedade da Información.
Secretario/a: un funcionario da Dirección Xeral de Promoción Industrial e Sociedade da Información.
Poderán actuar como suplentes os funcionarios da Consellería de Innovación e Industria que teñan unha categoría mínima de xefe de servizo, designados pola directora xeral de Promoción Industrial e Sociedade da Información.
A selección realizarase mediante a valoración dos méritos acreditados conforme o seguinte baremo:
a) Expediente académico: ata 5 puntos.
b) Coñecemento da lingua galega: ata 3 puntos.
c) Coñecemento de inglés: ata 2 punto.
d) Outros méritos do currículum: ata 3 puntos.
e) Entrevista, se procede, ata 4 puntos. Esta entrevista realizaráselles aos candidatos/as que superen unha a puntuación mínima que será determinada pola comisión. Versará sobre os méritos curriculares e terá unha duración máxima de quince minutos.
Finalmente a comisión de avaliación elaborará a relación de candidatos por orde de puntuación, que se publicará na páxina web:www.xunta.es/conselle/in, concedéndolles aos solicitantes un prazo de dez días desde a data de publicación na web para que formulen as alegacións que coiden oportunas,
de conformidade co establecido no artigo 84 da Lei 30/1992, do 26 de novembro, co obxecto de realizar o trámite de audiencia anterior á proposta de resolución.
Sétimo.-Resolución.
Logo de analizar as alegacións presentadas, se é o caso, a comisión de avaliación elevará ao conselleiro de Innovación e Industria, a través da Dirección Xeral de Promoción Industrial e da Sociedade da Información, a relación de persoas propostas para a concesión das bolsas e a lista de reserva para o caso de non aceptación ou renuncia dalgunha das propostas.
O conselleiro de Innovación e Industria ditará resolución que será publicada no DOG, na web:www.xunta.es/conselle/in e notificada aos adxudicatarios/as.
O prazo máximo para resolver e notificar as solicitudes presentadas ao abeiro desta convocatoria, será de catro meses, contados desde a apertura do prazo de presentación de solicitudes. De non mediar resolución expresa no dito prazo, as solicitudes deberán entenderse desestimadas.
O conselleiro de Innovación e Industria, a proposta xustificada da Dirección Xeral de Promoción Industrial e da Sociedade da Información poderá revogar a concesión da bolsa se a persoa beneficiaria incumpre as condicións impostas con motivo da súa concesión .
Oitavo.-Réxime das actividades de formación.
Os/as aspirantes seleccionados/as incorporaranse no prazo de cinco días naturais seguintes ao da notificación do outorgamento.
No caso de que os/as adxudicatarios/as non acepten ou non poidan incorporarse por calquera outro motivo, poderán ser substituídos pola persoa seguinte por orde de puntuación que figure na lista de reserva elaborada pola comisión de avaliación. De igual forma se procederá cando se produzan renuncias con posterioridade á aceptación.
As persoas beneficiarias das bolsas realizarán as tarefas de formación nalgunha das dependencias da Consellería de Innovación e Industria, en Santiago de Compostela, baixo as indicacións dos titores que lles asigne a directora xeral de Promoción Industrial e da Sociedade da Información, cumprindo un horario de trinta e cinco horas semanais, de acordo coa distribución que realice a citada dirección xeral. O período de vacacións será o que proporcionalmente lle corresponda en función da data de incorporación, calculado na proporción dun mes por cada ano completo de bolsa. Igualmente disporán de seis días de libre disposición por cada ano completo de bolsa, ou da parte que proporcionalmente lle corresponda.
Co fin de facilitar a súa formación, os/as bolseiros/as contarán co asesoramento, orientación e dirección dun titor, que definirá as tarefas que deban realizar e a formación que deberán recibir.
Noveno.-Obrigas das persoas beneficiarias das bolsas.
a) Presentar, no momento da toma de posesión, declaración de non percibir outras bolsas ou axudas así como soldos ou salarios que impliquen vinculación contractual ou estatutaria dos interesados.
b) Presentar, ao remate da bolsa, unha memoria detallada das actividades realizadas, na que especificará o programa desenvolvido e os obxectivos acadados.
c) Comunicar a súa renuncia, no caso de que se produza con posterioridade ao inicio da colaboración, á Dirección Xeral de Promoción Industrial e da Sociedade da Información, con cinco días de antelación á data de cese.
d) Comunicar á Dirección Xeral de Promoción Industrial e da Sociedade da Información a obtención doutras bolsas ou axudas así como de calquera outra alteración dos requisitos impostos aos beneficiarios/as para o outorgamento destas bolsas.
Décimo.-Pagamento.
O pagamento das bolsas de formación realizarase por períodos mensuais vencidos e logo de que o titor correspondente expida certificación na que se faga constar que se cumpriu o programa inicialmente proxectado e se acadaron os obxectivos previstos. No caso de producirse a incorporación ou o cesamento nun día distinto ao primeiro ou ao último
de cada mes, o/a bolseiro/a percibirá o importe que proporcionalmente corresponda ao número de días que goce da bolsa.
Décimo primero.-Incompatibilidades.
A percepción destas bolsas é incompatible con calquera outra bolsa ou axuda financiada por calquera administración, institución ou ente público, así como con soldos ou salarios que impliquen vinculación contractual ou estatutaria dos interesados.
Décimo segundo.-Normativa aplicable.
En todo o non recollido na presente orde, aplicarase o disposto para esta materia no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e demais normativa que resulte de aplicación.
Disposición única
Facúltase a directora xeral de Promoción Industrial e da Sociedade da Información para que dite as disposicións necesarias para a aplicación do disposto na presente orde.
Santiago de Compostela, 2 de marzo de 2006.
Fernando Xabier Blanco Álvarez
Conselleiro de Innovación e Industria